P. Hrušovský, podpredseda NR SR: (2001-10-02):
B. Schmögnerová, ministerka financií SR: Ďakujem pekne. Vážený pán predsedajúci, vážená poslanecká snemovňa, po tom, ako ste prerokovali zákon o prechode niektorých pôsobností z orgánov štátnej správy na obce a samosprávne kraje, ktorým sa v nadväznosti na prijatú koncepciu decentralizácie a modernizácie verejnej správy prenesú úlohy štátnej správy na samosprávu, je dôležité, aby sme prerokovali a schválili aj návrh zákona, ktorým sa mení a dopĺňa zákon č. 138/1991 Zb. o majetku obcí v znení neskorších predpisov. Tento zákon upravuje prechod majetku štátu do vlastníctva obcí v nadväznosti na prenesenie úloh štátnej správy na samosprávu. Podľa predloženého návrhu zákona prejdú do majetku obcí z vlastníctva Slovenskej republiky hnuteľné a nehnuteľné veci v správe právnických osôb, ku ktorým prejde zriaďovateľská funkcia na obce podľa osobitného predpisu, a to v odvetví školstva a sociálnych vecí i v ďalších odvetviach, ak na základe dohody alebo osobitného zákona bude prenesená zriaďovateľská funkcia na obec. Prechod vecí z vlastníctva Slovenskej republiky vychádza z územného princípu, ktorý bude prelomený len v prípade, ak tak ustanoví osobitný zákon, napríklad pri prechode niektorého špecifického majetku. Spolu s vecami prejdú do majetku obcí aj súvisiace majetkové práva a záväzky. Z prechodu do majetku obce sú vylúčené tie záväzky na úhradu za dodávky tovarov, práca iných výkonov, ktoré sú po lehote splatnosti alebo ktoré správca majetku štátu prevzal a neuhradil ku dňu prechodu majetku štátu do vlastníctva obce. Taktiež do majetku obcí neprejdú záväzky na úhradu peňažných plnení, ktoré bol správca majetku štátu povinný uhradiť napríklad podľa zákona o daniach z príjmov, zákona o zdravotnom poistení, zákona o zamestnanosti. Majetok, ktorý obec zákonom nadobudne prechodom z majetku štátu a ktorý ku dňu účinnosti osobitného zákona, t. j. s ktorým sa na obec prevedie zriaďovateľská funkcia, slúžil na výchovno-vzdelávací proces, s nimi bezprostredne súvisiace činnosti a na zabezpečenie sociálnej pomoci a zdravotnej starostlivosti môže obec zveriť len do správy rozpočtovým organizáciám a príspevkovým organizáciám, ktoré zriadila podľa zákona o rozpočtových pravidlách a tento majetok bude slúžiť výlučne na uspokojovanie verejných záujmov. Z uvedeného dôvodu sa navrhuje, že obec nemôže tento majetok vložiť do majetku obchodnej spoločnosti alebo z neho založiť inú právnickú osobu. Podľa ustanovenia § 7a návrhu zákona obec bude povinná zachovať účelové určenie majetku, ktorý zákonom nadobudne a ktorý ku dňu účinnosti osobitného zákona slúžil na výchovno-vzdelávací proces a na zabezpečenie sociálnej pomoci a zdravotnej starostlivosti. Vzhľadom na prísne účelové určenie tohto majetku a nutnosť zachovať jeho verejnoprospešný charakter sa v novele zákona navrhuje, že na tento majetok nemožno zriadiť záložné právo ani zabezpečovací prevod práva, uskutočniť výkon rozhodnutia alebo exekúciu. Pre úplnosť uvádzam, že rovnaké ustanovenie je aj v zákone č. 278/1993 Z. z. o správe majetku štátu v znení neskorších predpisov a týka sa práve tohto majetku štátu, ktorý prechádza na obce. Povinnosť zachovania účelového určenia tohto majetku trvá až do obdobia, pokiaľ príslušný orgán nevydá rozhodnutie podľa osobitných predpisov, napríklad rozhodnutie o vyradení školy zo siete škôl alebo súhlas na odňatie objektu zariadenia sociálnych služieb jeho účelu. Vážená poslanecká snemovňa, predložený návrh novely zákona č. 138/1991 Zb. o majetku obcí je jedným zo zákonov bezprostredne súvisiacich s reformou verejnej správy. Návrh zákona ste v druhom čítaní prerokovali v ôsmich výboroch a uplatnili ste k nemu pripomienky, ktoré sú uvedené v spoločnej správe. Tieto pripomienky v nadväznosti na úpravy kompetenčného zákona spresňujú znenie vládneho návrhu zákona. Dovoľte mi, aby som poďakovala za tieto pripomienky a zároveň aj uviedla, že s uvedenými pripomienkami v spoločnej správe odporúča predkladateľ zákona súhlasiť. Ďakujem pekne.